রাজনীতিতে মিথ্যা বলা নিজ দেশের মানুষ বা বিদেশীদের বিভ্রান্ত করা এখন আমেরিকার ব্যবসা। বিশ্বব্যাপী দেশপ্রেমিকেরা আজ কোণঠাসা। বঙ্গবন্ধু সোনার বাংলা গঠনের কথা বলে দেশবাসীকে তার সাথে থাকার জন্য বা তাকে ভোট দেয়ার জন্য দেশবাসীকে উদ্বুদ্ধ করেছেন। দেশের মানুষ দরাজ দিলে ১৯৭০ সালে তার দলকে ভোট দিয়েছেন। তেমন কোনো বড় দল সেই নির্বাচনে অংশগ্রহণ করেনি। তিনি বলেছিলেন, দশ টাকা মণ দরে চাল দেবেন। ছাত্রদের জন্য ছয় আনা দামে কাগজ দেবেন। না এর কিছুই তিনি করতে পারেননি। বরং ’৭৩-এর নির্বাচনে তার লোকেরা ভোটের বাক্স লুট করেছেন। ’৭৪-এ দেশে দুর্ভিক্ষ নেমে আসে। লাখ লাখ মানুষ প্রাণ হারিয়েছে। ’৭৫-এ এসে তিনি একদলীয় রাজনীতি চালু করে শত শত সংবাদপত্র বন্ধ করে দিয়েছিলেন। সে সময়ে বঙ্গবন্ধুর সরকার হাজার হাজার দেশপ্রেমিক যুবককে হত্যা করেছে। আওয়ামী লীগের লোকেরা এসব সত্য সব সময় অস্বীকার করে এসেছে। বঙ্গবন্ধু একদল করেছিলেন ভিন্ন মতকে জোর করে দমিয়ে রাখার জন্য। তিনি মনে করতেন ভিন্ন মত না থাকলে দেশের উন্নতি হবে। তিনি কখনোই সমাজতন্ত্রে বিশ্বাস করতেন না। শুধু কিছু দেশ ও কিছু লোককে সন্তুষ্ট করার জন্য সমাজতন্ত্রের কথা বলতেন। সস্তা জনপ্রিয়তার জন্য তিনি সব সময় যা বিশ্বাস করেন না তা বলতেন। আওয়ামী লীগ কখনোই সমাজতান্ত্রিক দল ছিল না। শেখ সাহেব সিপিবি, জাসদসহ সব বামপন্থী দলের লোকদের হত্যা করেছেন। সে দিক থেকে শেখ হাসিনা অনেক বুদ্ধিমতী। তিনি পিতার শত্রুদের দলে টেনে নিয়ে নিজের অধীনে রেখে ব্যবহার করছেন। লোকে বলে তার ক্যাবিনেটের মূল মন্ত্রীরাই হচ্ছেন বাম ঘরানার লোক। এরাই তাকে বুদ্ধি দেয়।